कोलकाता में एक संस्थान में दीना चपरासी हो गया। कुछ दिन बाद ही कोलकाता से गांव लौटा नयी नवेली पत्नी को साथ ले जाने तो वह यह जान चुका था कि उसके साथ छल हुआ है क्योंकि वक़्त से पहले भी संतान हो सकती है और वह स्वस्थ भी रह सकती है। यह ज़रूरी नहीं कि उसकी पहली पत्नी ने उसके साथ बेवफ़ाई की ही हो। उल्टे पत्नी ने उसकी प्रताड़नाओं का जैसा ज़वाब दिया था इससे लगता था कि वह कितनी स्वाभिमानी और दृढ़ चरित्र की औरत थी। अब तो यह रास्ता भी बन्द हो चुका था कि वह पत्नी को उसके मायके से क्षमा मांग कर मना ले आये क्योंकि न सिर्फ़ उसने शादी कर ली थी बल्कि उसकी शादी की ख़बर उसकी ससुराल पहुंची तो उन्होंने भी अपनी बेटी का ब्याह फिर कर दिया था। उसका दूसरा पति संतानवान विधुर था, उम्र में उससे ड्योढ़ा. सो उसने बच्चे सहित दीना की परित्यक्ता पत्नी को अपना लिया था। उस व्यक्ति के अपनी पत्नी का यार होने का कोई प्रश्न नहीं पैदा होता था और ना उससे नाजायज संतान का।